Siiski ei külastanud esimesed Eesti saadikud Norrat ainult selleks, et anda üle oma volikiri ja järgneval audientsil kuningaga pisut vestelda. Aeg-ajalt võtsid Stockholmi saatkonna diplomaadid ette ka pikemaid, umbes kahenädalasi informatsioonivisiite Norrasse, mille käigus tutvuti kohapealse olukorra ja inimestega põhjalikumalt. Viimase sarnase külaskäigu tegi saatkonna sekretär Edgar Pärli 25. juunist 3. juulini 1940 - ajal, mil nii Norra kui Eesti olid juba vaenulike suurriikide poolt okupeeritud ja  Stockholmi saatkonna endagi päevad loetud. E. Pärli aruanne annab lühikese olukirjelduse äsja Saksa vägede poolt hõivatud Norrast ja meeleoludest kohaliku rahva hulgas.